ตัวเลือกใดกล่าวไม่ถูกต้องเกี่ยวกับแนวคิดของการบริหารกลุ่มหลักทรัพย์
1. ผู้ลงทุนเป็นผู้ที่กลัวความเสี่ยงดังนั้นหากมีทางเลือกในการลงทุน 2 ทางเลือกที่มีอัตราผลตอบแทนที่คาดหวังเท่ากัน แต่มีระดับความเสี่ยงที่ต่างกัน ผู้ลงทุนจะเลือกการลงทุนที่มีความเสี่ยงต่ำกว่า 2. กลุ่มหลักทรัพย์ที่มีการกระจายการลงทุนเป็นอย่างดี จะไม่มีความเสี่ยงในการลงทุน 3. แนวคิดที่ว่าผู้ลงทุนเป็นผู้ที่กลัวความเสี่ยงจะทำให้เส้นแสดงความสัมพันธ์ระหว่างอัตราผลตอบแทนที่ต้องการจากการลงทุนและความเสี่ยงเป็นเส้นที่ทอดขึ้นจากล่างซ้ายไปบนขวา 4. การที่ระดับการกลัวความเสี่ยงของผู้ลงทุนแต่ละคนไม่เท่ากัน จะทำให้สัดส่วนการลงทุนในหลักทรัพย์ที่มีความเสี่ยงแต่ละประเภทของผู้ลงทุนแต่ละคนแตกต่างกันออกไป
แนวคิดที่สำคัญประการหนึ่งของการบริหารกลุ่มหลักทรัพย์คือแนวคิดที่ว่าผู้ลงทุนเป็นผู้ที่กลัวความเสี่ยง กล่าวคือ หากการลงทุนมีความเสี่ยงมากขึ้น ผู้ลงทุนย่อมคาดหวังอัตราผลตอบแทนจากการลงทุนในกลุ่มหลักทรัพย์มากขึ้นซึ่งจะทำให้เส้นแสดงความสัมพันธ์ระหว่างอัตราผลตอบแทนที่ต้องการจากการลงทุนและความเสี่ยงเป็นเส้นที่ทอดขึ้นจากล่างซ้ายไปบนขวา ทั้งนี้ผู้ลงทุนแต่ละคนจะมีระดับการกลัวความเสี่ยงที่แตกต่างกันออกไป ซึ่งจะทำให้สัดส่วนการลงทุนในหลักทรัพย์ที่มีความเสี่ยงแต่ละประเภทของผู้ลงทุนแต่ละคนจะแตกต่างกันออกไป แนวคิดที่ว่าผู้ลงทุนเป็นผู้ที่กลัวความเสี่ยงหรือต้องการหลีกหนีความเสี่ยงจะทำให้เราสามารถสรุปได้ว่าหากผู้ลงทุนมีทางเลือกในการลงทุน 2 ทางเลือกที่มีอัตราผลตอบแทนที่คาดหวังเท่ากัน แต่มีระดับความเสี่ยงที่ต่างกัน ผู้ลงทุนย่อมเลือกทางเลือกในการลงทุนที่มีความเสี่ยงต่ำกว่า และถ้าผู้ลงทุนมีทางเลือกในการลงทุน 2ทางเลือกที่มีระดับความเสี่ยงที่เท่ากันแต่มีระดับผลตอบแทนที่คาดหวังแตกต่างกันผู้ลงทุนจะเลือกทางเลือกในการลงทุนที่ให้ผลตอบแทนที่สูงกว่า ตัวเลือกที่ 2 ไม่ถูกต้อง เพราะถึงแม้ว่ากลุ่มหลักทรัพย์ที่มีการกระจายการลงทุนเป็นอย่างดี (Well-Diversified Portfolio) กลุ่มหลักทรัพย์ดังกล่าวก็จะยังมีความเสี่ยงที่เป็นระบบ (Systematic Risk) ยังเหลืออยู่ โดยความเสี่ยงที่เป็นระบบจะเป็นความเสี่ยงที่มีผลกระทบต่อการลงทุนในหลักทรัพย์ทุกประเภทและไม่สามารถขจัดไปได้ด้วยการกระจายการลงทุน